Illum il-Kunsill iddeċieda li jestendi l-miżuri restrittivi kontra l-Belarussja għal sena, sat-28 ta' Frar 2020. Dawn il-miżuri jinkludu embargo fuq l- armi u fuq tagħmir li jista' jintuża għar-repressjoni interna kif ukoll iffriżar tal-assi u projbizzjoni fuq l-ivvjaġġar kontra erba' persuni elenkati b'rabta mal-għajbien mhux solvut ta' żewġ politiċi tal-oppożizzjoni, negozjant u ġurnalist fl-1999 u fl-2000. Il-Kunsill estenda wkoll id-deroga għall-miżuri restrittivi biex ikun jista' jiġi esportat tagħmir tal-biathlon u għadd limitat ta' azzarini sportivi u pistoli sportivi għal użu speċifiku lejn il-Belarussja, li jibqgħu soġġett għall-awtorizzazzjoni minn qabel mill-awtoritajiet kompetenti nazzjonali fuq bażi ta' każ b'każ. Il-miżuri restrittivi kontra l-Belarussja kienu inizjalment introdotti fl-2004 b'reazzjoni għall-għajbien tal-erba' persuni msemmija hawn fuq. Aktar tard ġew adottati miżuri restrittivi addizzjonali kontra dawk involuti fil-ksur tal-istandards elettorali internazzjonali u d-dritt internazzjonali dwar id-drittijiet tal-bniedem, kif ukoll fir-repressjoni tas-soċjetà ċivili u tal-oppożizzjoni demokratika. L-embargo fuq l-armi ġie introdott fl-2011. Fil-15 ta' Frar 2016, il-Kunsill iddeċieda li jneħħi l-miżuri restrittivi kontra 170 individwu u erba' kumpanniji, filwaqt li ħalla l-embargo fuq l-armi u s-sanzjonijiet kontra l-erba' persuni. L-atti legali ġew adottati mill-Kunsill bil-proċedura bil-miktub. Huma ser jiġu ppubblikati fil‐Ġurnal Uffiċjali tas‐26 ta' Frar 2019. Relazzjonijiet tal-UE mal-Belarussja Delegazzjoni tal-UE għall-Belarussja